নবমীতে পূজা, বেড়ানো আর দাওয়াত— সবকিছুতেই জামদানি বা টাঙ্গাইল শাড়ি তুলনাহীন। জামদানি শাড়িতে সোনালি বা রুপালি জরি সুতার কাজ আপনাকে দেবে গর্জিয়াস লুক। গতানুগতিক কটন জামদানির পাশাপাশি সিনথেটিক জামদানিও এখন বেশ চলছে। কিছু জামদানি শাড়ির পাড়ে এবার কোনো কাজ থাকছে না। যাতে ক্রেতারা তাদের পছন্দমতো লেস বসাতে পারেন। বৈচিত্র্য আনতে শাড়ির পাড়ে টেম্পলের কাজও করা হয়েছে। সুনিপুণ সুতার কাজ আর বাহারি ডিজাইনের টাঙ্গাইল শাড়ি আপনি অনায়াসে বেছে নিতে পারেন নবমীতে। টাঙ্গাইলের বিভিন্ন ডিজাইনের শাড়ির মধ্যে রয়েছে সুতি বালুচুরি, জুট সিল্ক, সুতি জামদানি, রেশম স্ট্রাইপ, টিস্যু জুট সিল্ক, সিল্ক কাঁথাস্টিচ, সফট সিল্কসহ বাহারি শাড়ি। কাজ ও মানভেদে জামদানির দাম পড়বে ৪ হাজার থেকে ২ লাখ টাকা। আর টাঙ্গাইল শাড়ি ১ হাজার ৪শ’ থেকে ১৮ হাজার ৫০০ টাকা।